Document ID: 31986R1764

31986R1764
L 153/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1764/86 НА КОМИСИЯТА
от 27 май 1986 година
относно минималните изисквания за качество за продуктите на доматена основа, които имат право на производствена помощ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 426/86 на Съвета от 24 февруари 1986 г. относно общата организация на пазара на продукти от преработени плодове и зеленчуци (1), и по-специално член 6, параграф 4 от него,
като има предвид, че член 2, параграф 1 от Регламент (ЕИО) № 426/86 предвижда система за производствена помощ за определени продукти; като има предвид, че член 6, параграф 1, буква б) от регламента посочва, че помощ се изплаща само за продукти, които отговарят на минималните стандарти за качество, които трябва да бъдат установени;
като има предвид, че целта на тези изисквания за качество е да се предотврати производството на продукти, за които няма търсене, или продукти, които биха нарушили равновесието на пазара; като има предвид, че изискванията трябва да са основани на традиционни справедливи производствени процедури;
като има предвид, че с оглед прилагането на системата за производствена помощ, настоящият регламент трябва да се прилага съвместно с Регламент (ЕИО) № 1599/84 на Комисията от 5 юни 1984 г. относно установяване на подробни правила за прилагане на производствена помощ към продуктите от преработени плодове и зеленчуци (2), последно изменен с Регламент (ЕИО) № 1155/86 (3), по-специално що се отнася до проверката на преработените продукти;
като има предвид, че изискванията за качество, посочени в настоящия регламент, са мерки за прилагане на системата за производствена помощ; като има предвид, че Комисията все още не е установила изисквания за качество за пускането на пазара на продуктите; като има предвид, че за тази цел държавите-членки могат да продължат да се прилагат националните изисквания, при условие че са съвместими с разпоредбите на Договора за свободното движение на стоки;
като има предвид, че Управителният комитет за продуктите от преработени плодове и зеленчуци, не е дал становище в рамките на периода, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент установява минималните изисквания за качество, на които трябва да отговарят продуктите на доматена основа, както са определени в член 1, параграф 2 от Регламент (ЕИО) № 1599/84, за да могат да ползват производствената помощ, предвидена в член 2, параграф 1 от Регламент (ЕИО) № 426/86.
Член 2
За производството на продуктите, посочени в член 1, могат да бъдат използвани само пресни, червени, здрави, узрели, добри и чисти домати (от сорта Lycopersicum esculentum P. Mill), подходящи за преработка и, когато е приложимо, само сортовете, предвидени в член 1, параграф 2 от Регламент (ЕИО) № 1599/84.
ДЯЛ I
Изисквания за белени домати
Член 3
За целите на настоящия дял „белени домати“, означава:
-
цели и на парчета белени замразени домати и
-
цели и на парчета консервирани белени домати,
както е определено в член 1, параграф 2, букви з), и), й), к) и л) от Регламент (ЕИО) № 1599/84.
Член 4
1. Само следните съставки могат да бъдат добавяни към белените домати:
-
вода,
-
доматен сок,
-
доматен концентрат,
-
готварска сол (натриев хлорид),
-
натурални подправки, ароматни билки и техни екстракти и натурални аромати.
Като добавки при производството на белени домати могат да се използват само лимонена киселина (Е 330) и калциев хлорид (509).
2. Количеството на добавената готварска сол не трябва да надвишава 3 % от нето теглото и, когато се добавя калциев хлорид, общото съдържание на калциеви йони не трябва да надвишава 0,045 % в цял вид и 0,080 % във вид на парчета. Когато се определя количеството добавена готварска сол, естественото съдържание на хлориди се смята за еквивалентно на 2 % от съдържанието на сухото вещество.
3. Прибавените доматен сок и доматен концентрат трябва да отговарят на минималните изисквания, посочени в дял II.
Член 5
1. Белените домати трябва да бъдат без чужди за тях вкусове и миризми и техният цвят трябва да бъде характерен за използвания сорт и за подходящо обработени белени домати.
2. Белените домати трябва да бъдат практически без кожица. Целите белени домати трябва също да бъдат практически без повредени части.
3. Тестът за гниене на белените домати (доматите и покриващата течност) не трябва да надвишава 50 % положителни полета и нивото на pH не трябва да надвишава 4,5.
Член 6
1. Счита се, че продуктите са в съответствие с член 5, параграф 2, когато не са надвишени следните допустими отклонения от нормите:
-
повърхностни дефекти: 35 см2 обща площ;
-
ципа:
-
цели домати: 300 см2 обща площ,
-
домати на парчета: 1 250 см2 обща площ.
Определените допустими отклонения от нормите са за 10 кг нето тегло.
2. За целите на параграф 1:
а)
„повърхностни дефекти“ означава области, в които наранявания по повърхността са проникнали навътре и като резултат от това контрастират силно по цвят или строеж с нормалната тъкан на домата и които нормално следва да са били премахнати при преработката;
б)
„кожица“ означава кожицата, която е прикрепена към месестата част на домата и кожицата, която се намира свободно в съда.
Член 7
1. По отношение на белени консервирани домати доматите и покриващата течност в съда трябва да заемат не по-малко от 90 % от водната вместимост на съда.
2. Изцеденото нетно тегло за цели белени консервирани домати, като средна стойност, трябва да бъде поне равно на 56 % от водната вместимост на съда, изразен в грамове.
3. Когато белените консервирани домати се съхраняват в стъклени съдове, водната вместимост се намалява с 20 мл, преди да се изчислят процентите, посочени в параграфи 1 и 2.
ДЯЛ II
Изисквания за доматен сок и доматен концентрат
Член 8
За целите на настоящия дял „доматен сок“ и „доматен концентрат“ означават продуктите, определени в член 1, параграф 2, букви н) и о) от Регламент (ЕИО) № 1599/84.
Член 9
1. Само следните съставки могат да бъдат добавяни към доматения сок и доматения концентрат:
-
готварска сол (натриев хлорид),
-
натурални подправки, ароматни билки и техни екстракти и натурални аромати.
2. Като добавка при производството на доматен сок и доматен концентрат може да се използва лимонена киселина (Е 330). Освен това при производството на:
-
доматен сок със съдържание на сухо вещество по-малко от 7 % може да се използва аскорбинова киселина (витамин С) (Е 300). Въпреки това съдържанието на аскорбинова киселина не трябва да надвишава 0,03 % от теглото на готовия продукт,
-
доматен концентрат по формата на прах може да се използва силициев диоксид (551). Въпреки това силициевият диоксид не трябва да надвишава 1 % от теглото на готовия продукт.
3. Количеството прибавена готварска сол не трябва да надвишава:
а)
15 % от теглото на съдържанието на сухо вещество за доматения концентрат със съдържание на сухо вещество, надвишаващо 20 %, и
б)
3 % тегло от нето теглото за други доматени концентрати и за доматен сок.
Когато се определя количеството добавена готварска сол, естественото съдържание на хлориди се счита като равно на 2 % от съдържанието на сухо вещество.
Член 10
1. Доматеният сок и доматеният концентрат трябва да имат:
а)
характерен червен цвят и
б)
добър вкус, характерен за правилно обработения продукт.
Продуктите не трябва да имат никакъв друг неприсъщ вкус, по-специално вкус на изгорен или карамелизиран продукт.
2. Доматеният сок и доматеният концентрат трябва да бъдат:
а)
без видими неприсъщи растителни материали, включително ципа, семена и други необработени части от домати;
б)
практически без минерални примеси.
3. Счита се, че изискванията, предвидени в параграф 2, са изпълнени, когато:
а)
всякакви неприсъщи растителни материали могат да се установят само чрез интензивна проверка с невъоръжено око и
б)
съдържанието на минералните примеси не надвишава 0,1 % от съдържанието на сухо вещество след приспадане на евентуално добавената готварска сол и, по отношение на доматения концентрат под формата на прах, евентуално добавен силициев диоксид.
4. Доматеният сок и доматеният концентрат трябва да имат:
а)
равномерно разпределена тъкан и консистенция, което показва правилни процеси за преработка;
б)
съдържание на захар, изразено като инвертна захар с поне 42 % тегло от съдържанието на сухо вещество, след приспадане на евентуално добавената готварска сол;
в)
обща титруема киселинност, изразена като кристализирана монохидратна лимонена киселина, ненадвишаваща 10 % тегло от съдържанието на сухо вещество, след приспадане на евентуално добавената готварска сол;
г)
летлива киселинност, изразена като оцетна киселина, ненадвишаваща 0,4 % тегло от съдържанието на сухо вещество, след приспадане на евентуално добавената готварска сол;
д)
ниво на pH, ненадвишаващо 4,5.
5. Тестът за гниене на доматения сок и доматения концентрат, при разреждане с вода до достигане на 8 % съдържание на сухо вещество, не трябва да надвишава 70 % позитивни полета. За доматения сок със съдържание на сухо вещество по-малко от 8 % процентът позитивни полета се редуцира пропорционално на съдържанието на сухо вещество.
ДЯЛ III
Изисквания за доматени люспи
Член 11
За целите на настоящия дял „доматени люспи“ означава продуктът, определен в член 1, параграф 2, буква м) от Регламент (ЕИО) № 1599/84.
Член 12
1. Доматените люспи трябва да:
а)
имат характерен червен цвят и
б)
имат добър вкус, характерен за правилно преработения продукт, и
в)
нямат вкусове и миризми, необичайни за продукта.
2. Съдържанието на сухо вещество на доматените люспи трябва да бъде поне 93 %.
3. Общото съдържание на минерални и растителни примеси не трябва да надвишава 1 % от теглото на продукта. За тази цел „растителни примеси“ означава растителни материали, видими с невъоръжено око, които не са част от самия домат или които са закрепени към пресния домат, но е следвало да бъдат премахнати по време на преработката, по-специално доматени листа, стъбла, цветове.
4. Като добавка при преработката на доматени люспи може да се използва само силициев диоксид (551). Въпреки това съдържанието на силициев диоксид не трябва да надвишава 1 % от теглото.
5. Тестът за гниене на доматените люспи, когато са хомогенизирани във вода до достигане на 8 % съдържание на сухо вещество, не трябва да надвишава 70 % позитивни полета.
ДЯЛ IV
Изисквания към съдовете и проверката
Член 13
1. Съдовете с консервирани белени домати, цели или на парчета, се маркират с датата и годината на производство и производителя. В случаи, когато доматен сок, преработен на различни дати, е складиран заедно преди пакетирането, маркирането трябва да позволява идентификацията на всички дати на производство.
2. Разпоредбите на параграф 1 се прилагат също за други продукти на доматена основа, когато тези продукти, в момента на преработка, се пакетират в опаковката, в която се предполага, че ще напуснат помещенията на производителя. В случаи, когато тези продукти се съхраняват в резервоари или подобни опаковки за последващо пакетиране или повторна преработка, датата или датите на производство се надписват на опаковките. Когато такива продукти са пакетирани в крайните им опаковки, тези опаковки трябва да имат означение, което да позволи идентификация на датата или датите на производство и преработвателя.
3. Маркировката, посочена в настоящия член, може да е във вид на код и се одобрява от компетентните органи на държавата-членка, където се извършва производството. Тези органи могат да приемат допълнителни разпоредби относно самото маркиране.
Член 14
Преработвателят ежедневно и на редовни интервали, по време на преработвателния период, проверява дали продуктът отговаря на изискванията за получаване на помощ. Резултатите от проверката се записват.
Член 15
1. Методите за анализ за определяне на:
а)
съдържанието на сухо вещество;
б)
натурални разтворими твърди вещества;
в)
съдържание на сол;
г)
съдържание на захари;
д)
обща киселинност;
е)
летлива киселинност;
ж)
съдържание на минерални примеси;
з)
ниво на pH;
и)
съдържание на калциеви йони и
й)
съдържание на силициев диоксид
са посочени в приложението.
2. Тестът за гниене на доматения сок трябва да бъде извършен в съответствие с метода на АОАC (Асоциация на официалните аналитични химици) (тестът за гниене на Хауърд).
3. Методите, посочени в параграфи 1 и 2, се използват за окончателно определяне на правото за производствена помощ. Други методи могат да се използват за рутинен анализ.
Член 16
Настоящият регламент влиза в сила на 1 юли 1986 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 май 1986 година.

Labels: 3
17
6